สภาผู้แทนราษฎร เตรียมพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคลต่อเนื่องเป็นวันที่สี่
สภาผู้แทนราษฎร เตรียมพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคลต่อเนื่องเป็นวันที่สี่การประชุมสภาผู้แทนราษฎร เป็นพิเศษ เพื่อพิจารณาญัตติขอเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล ในเวลา 09.30 น. วันนี้ 27 กุมภาพันธ์ 2563 ประชุมต่อเนื่องเป็นวันที่สี่ หลังประธานได้สั่งพักการประชุมเมื่อเวลา 02.42 น. โดยจะอภิปราย ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ ต่อจากวานนี้ ซึ่งภาพรวมการอภิปรายไม่ไว้วางใจตลอดทั้งวันวานนี้ 26 กุมภาพันธ์ 2563 ส.ส.ฝ่ายค้าน เน้นอภิปราย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในประเด็นสำคัญคือ การแก้ปัญหาหนี้สินของประชาชน การแก้ปัญหายาเสพติด บ่อนการพนันกลางกรุง การพัฒนาโครงสร้างพื้นฐาน การแก้ปัญหาชายแดนใต้ และการควบคุมการแพร่ระบาดของโรค Covid-19 โดยภายหลังการอภิปรายไม่ไว้วางใจนายกรัฐมนตรีแล้ว จากนั้นในเวลาประมาณ 23.00 น. เริ่มเข้าสู่การอภิปรายไม่ไว้วางใจ ร้อยเอก ธรรมนัส พรหมเผ่า ซึ่งเน้นประเด็นเข้าข่ายลักษณะต้องห้ามและขาดคุณสมบัติการเป็นรัฐมนตรี ซึ่งร้อยเอก ธรรมนัส ชี้แจงว่า ข้อกล่าวหาของฝ่ายค้านไม่เป็นความจริง พร้อมให้มีการตรวจสอบข้อเท็จจริง โดยเฉพาะเรื่องวุฒิการศึกษา ส่วนกรอบเวลาการอภิปรายวานนี้ 26 กุมภาพันธ์ 2563 ใช้เวลาไปกว่า 18 ชั่วโมง รวม 3 วัน ใช้เวลาทั้งสิ้นกว่า 44 ชั่วโมงสำหรับลำดับผู้ถูกอภิปรายคนต่อไป ได้แก่ นายวิษณุ เครืองาม รองนายกรัฐมนตรี นายดอน ปรมัตถ์วินัย รัฐมนตรีว่าการกระทรวงการต่างประเทศ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และพลเอก ประวิตร วงษ์สุวรรณ รองนายกรัฐมนตรีเป็นคนสุดท้าย